Ջոկատը տարբեր ուղղություններում մասնակցել է երեք տասնյակից ավելի մարտական գործողությունների եւ երբեք պարտություն չի կրել՝ փայլուն կատարելով իր առջև դրված մարտական առաջադրանքները, անկախ այն բանից, թե թշնամու ինչ ստորաբաժանում և ինչ միավորում է իր առջև: Այդպես երկու անգամ մարտի բռնվեցին իրենց քանակապես գերազանցող «Գորշ գայլերի» հետ, որ հատուկ հեղինակություն էին վայելում թշնամու ռազմուժի կազմում, տարբերվում էին իրենց պատրաստվածությամբ, զինվածությամբ: Սակայն վերջիններիս սին-հերոսական համբավը չփրկեց նրանց: Երկու ընդհարումների ժամանակ էլ «գայլերը» գլխովին ջախջախվեցին՝ առաջին անգամ Ուրյան լեռան մարտում տալով վեց զոհ և նույնքան վիրավոր, ինչից հետո անմիջապես գործեց կաշին փրկելու գայլային բնազդը, և մեծաքանակ ռազմամթերք, զոհեր ու վիրավորներ թողնելով` իսպառ անհետացան: Գևորգավանի տեղամասում «գայլերը» թերևս արդեն սերտել էին հայտնի դասը՝ ամենակատաղած գայլի համար էլ կգտնվի արժանի գելխեղդ: